Vladimir Putin îl demite și pe Nikolai Patrușev, secretar al Consiliului de Securitate al Federației Ruse
Vladimir Putin a decis să-l demită pe Nikolai Patrușev din funcția de secretar al Consiliului de Securitate al Federației Ruse „în legătură cu transferul la un alt loc de muncă". Locul lui Patrușev este luat de Șoigu, care a fost demis din fruntea ministerului rus al Apărării.
Vladimir Putin a propus numirea lui Andrei Belousov în funcția de nou ministru al Apărării.
Nikolai Patrușev a fost secretar al Consiliului de Securitate din mai 2008. Înainte de aceasta, a condus FSB din 1999.
Patruşev urmează să fie numit într-o nouă funcţie, în cadrul complexului militar-industrial.
În schimb, şeful Statului Major al armatei ruse, generalul Valeri Gherasimov, rămâne în acest post.
Ministrul de externe Serghei Lavrov de asemenea îşi păstrează postul.
Rusia promite că nu schimbă tactica
Numirea lui Andrei Belousov în funcția de șef al Ministerului Apărării nu va schimba "sistemul de coordonate" în "componenta militară" a departamentului, a declarat secretarul de presă al președintelui Federației Ruse, Dmitri Peskov.
"În ceea ce privește componenta militară, această numire nu va schimba în niciun fel actualul sistem de coordonate, componenta militară a fost întotdeauna prerogativa șefului Statului Major General, el își va continua activitățile, în acest sens, schimbările nu sunt încă prevăzute", a declarat Peskov reporterilor, comentând prezentarea de către președintele Federației Ruse pentru consultări Consiliului Federației a candidaturii lui Andrei Belousov pentru funcția de șef al Ministerului rus al Apărării.